पणजी : हवामान खात्याच्या रेड अलर्ट शिटकावणे प्रमाण बिरेस्तारा पावसाचो नेट अदीक वाडलो. जायत्या वाठारांत झाडांची पडझड, तशेंच रस्ते उदकापोंदा गेले. तशेंच ल्हान-व्हड अपघातांच्यो घडणुको घडल्यो. फाटल्या 24 वरांत सरासरी 133. 6 मिमि. (5. 25 इंच) पावसाची नोंद जाल्या. आतां मेरेन सरासरी 1192. 1 मिमि. (46. 93 इंच) पावस पडला. सरासरी परस पावसाचें प्रमाण 5. 8 टक्के चड आसा. दक्षीण गोंयांत पावसाचें प्रमाण 16. 9 टक्के चड जाल्यार उत्तर गोंयांत ते 6. 3 टक्के उणें आसा. एकंदरीत पावसाचें प्रमाण 5. 8 टक्के चड आसा. रेड अलर्टाक लागून बिरेस्तारा शिक्षण संस्थांक सुटी दिवपाचो निर्णय योग्य आशिल्ल्याचे सिद्ध जालें.
 उण्या दाबाच्या पट्ट्याक लागून फाटले कांय दीस सेगीत पावस पडटा. बुधवारच्या रेड अलर्टा उपरांत हवामान खात्यान बिरेस्तारा रेड अॅलर्ट जारी केल्लो. आयज शुक्रारा ऑरेंज अलर्ट जाल्यार सोमार मेरेन येलो अलर्ट जारी जाला. 10 जुलय मेरेन पावस सुरूच उरतलो, असो हवामान खात्याचो अदमास आसा. उत्तर गोंय तशेंच दक्षीण गोंयांत कांय वाठारांत उटंगाराचो पावस पडटलो, असो अदमास आसा.
 राज्याच्या सगळ्या वाठारांत बिरेस्तारा झाडां पडपाच्याे घडणुको घडल्यो. बुधवारा मध्यान रातीं कडेन पर्वरी दामियन दे गोवा कडेन वडाचें झाड पडलें. हाका लागून रस्तो ब्लॉक जालो. रातयांत उजो पालोवपी दळान झाड काडून रस्तो येरादारीक मेकळो केलो. बिरेस्तारा सकाळीं पणजे डॉन बॉस्को कडल्या पॅत्रोल पंपा कुशीक व्हड झाड पडलें.
 झाडां पडपाच्या घडणुकांनी जीवितहानी मात जावंक ना. पूण नुव्यां घराचेर झाड पडून एक बायल जखमी जाली. बुधवारा शेतांत काम करतना व्हांवन गेल्ले बायलेची कूड बिरेस्तारा नाकेरी हांगा खणींत मेळ्ळी. फ्लोरिना डिसोझा अशें मरण आयिल्ल्या बायलेचें नांव. उपासनगर - सांकवाळें पालसण कोसळून रस्तो ब्लॉक जालो. वाडी - तळावली हांगा उदकाची पायपलायन फुटली. फर्मागुडयेर मुखेल रस्त्यार दनपारां झाड पडलें. मांद्रें, साळगांव - पिळर्णा रस्ते उदकापोंदा गेले. उत्तर गोंयचे तुळेंत दक्षीण गोंयांत पावसाचें प्रमाण चड आशिल्लें. वेस्टर्न बायपासाच्या कामाक लागून फातोड्डें, नुवें, बाणावलेचो बरोच वाठार उदकापोंदा गेलो. केपें - पारोड्यां पुला वयल्यान उदक व्हांवताले. मोरजे पंडीर हांगाचो 50 वर्सांचो पोरणो पूल नेमिल्ल्यान येरादारी बंद करची पडली. तशेंच भुटेभाट - वास्को बायणा मोटारीचेर माड पडून लुकसाण जालें.
 उटंगाराच्या पावसाक लागून ल्हान-व्हड अपघात जाले. पर्वरे मोटारीचो धपको वीज खांब्याक बसून अपघात जालो.
 थळ 24 वरांतलो पावस (मिमि. ) आतां मेरेनचो पावस (मिमि. )
1 जून पसून हवामान खात्यान पावसाचो नियाळ घेतलो. 28 जूनाक 142. 5 मिमि. (5. 61) इंच पावस ही एका दिसांतली सगल्यांत चड पावसाची नोंद आसा. ते उपरांत 6 जुलयाक 133. 6 मिमि. (5. 25 इंच) ही अंदूंची एका दिसांत पडिल्ल्या दुसऱ्या क्रमांकाची नोंद आसा. जाल्यार जुलय म्हयन्यांत एका दिसांत अातां मेरेन सगल्यांत चड पावसाची नोंद बिरेस्तारा जाल्या.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 